Къэбэрдей-Балъкъэрыр къуажэхэм щэнхабзэмкIэ унэхэр щыщIынымрэ щызэгъэпэщыжынымкIэ программэм иджыри хэтщ. КIуэкIуэ Юрий лэжьыгъэ IуэхукIэ Москва щыхуэзащ Мединский Владимир
Къэбэрдей-Балъкъэрыр дяпэкIи хэтынущ къуажэхэм щэнхабзэ унэхэр щыщIынымрэ ахэр зэгъэпэщыжынымкIэ программэм. Апхуэдэу щыжаIащ Урысей Федерацэм щэнхабзэмкIэ и министр Мединский Владимиррэ Къэбэрдей-Балъкъэр Республикэм и Iэтащхьэ КIуэкIуэ Юрийрэ ирагъэкIуэкIа зэIущIэм.
«Мы гъэм ди деж щэнхабзэ унэу 10 къыщызэIуахащ япэм апхуэдэ IуэхущIапIэ зыдэмыта е зи апхуэдэ унэхэр къэбгъэсэбэпыж мыхъуну зэтекъута жылагъуэу 10-м. Абы цIыхухэр хуабжьу щыгуфIыкIащ», — зэIущIэм иужькIэ жиIащ республикэм и Iэтащхьэм. Абы къыхигъэщхьэхукIащ щэнхабзэмкIэ унэхэр «Урысей зэкъуэт» политикэ партым щIыгъуу ягъэзащIэ «Жылагъуэм и щэнхабзэ унэ» парт проектым, апхуэдэу Урысейм ЩэнхабзэмкIэ и министерствэм къуажэ щэнхабзэ унэхэр щIынымрэ зэгъэпэщыжынымрэ теухуа проектым хиубыдэу къызэрызэIуахар.
КIуэкIуэ Юрий къызэригъэлъэгъуамкIэ, 2018 гъэм республикэм езым и мылъкуи хэлъу щэнхабзэ унэу аргуэру 5-7 хуэдиз къызэIуихыну и мурадщ.
Абыхэм къадэкIуэу, жиIащ Къэбэрдей-Балъкъэрым и Iэтащхьэм, кинофикацэмкIэ программэм хиубыдэу мы гъэм кинотеатру блы ящIащ. Абыхэм ЗД технологие къагъэсэбэпурэ фильмхэм щеплъ хъунущ. «Абы республикэм и дежкIэ мыхьэнэшхуэ иIэщ, сыту жыпIэмэ республикэм и къалащхьэм фIэ-кIа апхуэдэ кинотеатрхэр щыIакъым. Иджы ахэр муниципальнэ щIыналъэхэм я нэхъыбапIэм къыщызэIуахащ», — къыхигъэщхьэхукIащ КъБР-м и Iэтащхьэм.
ЗэIущIэм апхуэдэу щытепсэлъыхьащ республикэм щэнхабзэм, гъуазджэм, художественнэ щIэныгъэм зыщегъэу-жьыным япыщIа Iуэхухэм.
Урысей Федерацэм ЩэнхабзэмкIэ министерствэм и пресс-IуэхущIапIэм къитахэм
япкъ иткIэКъБР-м и Iэтащхьэмрэ Правительствэмрэ я пресс- IуэхущIапIэм игъэхьэзыращ.
